Atletiek: Simbine eindig weer vyfdeAkani Simbine het Saterdagaand (vroeg Sondagoggend, Suid-Afrikaanse tyd) die tweede keer in sy loopbaan vyfde op ŉ Wêreldbyeenkoms in die 100 m-item vir mans geëindig (Foto: Track & Field Gazette, Twitter) Dit bly ŉ teleurstelling wanneer ŉ Suid-Afrikaner nie daarin kon slaag om ŉ medalje te wen of om op die podium van ŉ belangrike sportbyeenkoms te staan nie, maar moet nooit uit die oog verloor dat dit teen die wêreld se bestes was nie. Akani Simbine het Saterdagaand (vroeg Sondagoggend, Suid-Afrikaanse tyd) die tweede keer in sy loopbaan vyfde op ŉ Wêreldbyeenkoms in die 100 m-item vir mans geëindig, dié keer in Eugene, Oregon, in Amerika. Die Amerikaner Fred Kerley, wat voorheen ŉ 400 m-atleet was, het op die tweede dag van vanjaar se byeenkoms die goue medalje in 9,86 sekondes gewen met Simbine (10,01) wat vyfde was. Simbine het byna in die eerste ronde reeds uitgeval, maar in die halfeindronde gewys waartoe hy in staat is toe hy die afstand in minder as 10 sekondes afgelê het. Onthou mense nog die groot opgewondenheid toe Paul Nash donkiejare gelede onder 10 sekondes gedraai het? En toe Linford Christie dit in die negentigerjare in die Johannesburgse atletiekstadion reggekry het? Nog twee Amerikaners, Marvin Bracy en Trayvon Bromell, het Sondagoggend in die eindronde albei die eindstreep in 9,88 sekondes oorgesteek om onderskeidelik die silwer- en bronsmedalje te wen. Dit is die eerste keer dat ŉ land al drie medaljes in die 100 m kon wen sedert Amerika dit in 1991 (met brekers soos Carl Lewis, Leroy Burrell en Dennis Mitchell) reggekry het. Jamaika se Oblique Seville (9,97) was Sondagoggend vierde en Simbine vyfde. Nadat die eerste dag maar maar bra trietserig vir die Suid-Afrikaners verloop het, het sake nie te veel op die tweede dag verander nie. Dominique Scott-Efurd het ŉ 17de plek in die eindronde van die 10 000 m behaal. Haar tyd van 31 minute, 40,73 sekondes was ver agter die wenner, Letesenbet Gidey van Ethiopië, wat in 30:09.94 gewen het, met die twee Keniane, Hellen Obiri (30:10.02) en Margaret Kipkemboi (30:10.07), onderskeidelik tweede en derde. In die 100 m-hekkies vir mans kon Antonio Alkana (13,64) nie kwalifiseer vir die eindronde nie, maar Sokwakhana Zazini sal vroeg Maandagoggend in die halfeindronde van die 400 m-hekkies aantree nadat hy met ŉ tyd van 50,09 as een van die vinnigste kwalifiseerders gekwalifiseer het. Carina Horn het in die vroue se 100 m-uitdunrondes uitgeval nadat sy ŉ algehele 32ste plek behaal het. Van die tweede dag se ander hoogtepunte sluit in Pole se Pawek Fajdekj se vyfde hamergooititel (81,98 m) en China se Wang Jianan wat die verspring vir mans met sy laaste poging van 8,36 m gewen het. Aan die negatiewe kant is twee atlete, Kenia se Lawrence Cherono (marathon) en die Amerikaner Randolph Ross (400 m), uit die byeenkoms geskop en voorlopig geskors ná positiewe opkikkertoetse. * Dié Suid-Afrikaners neem Sondag (SA tyd) deel: 15:15: Mansmarathon: Melikhaya Frans, Tumelo Motlagale. 20:05: Mans 400 m (uitdunrondes): Wayde van Niekerk, Zakithi Nene. 21:00: Vroue 400 m (uitdunrondes): Miranda Coetzee.